Die wêreld van videospeletjies het twee kante | Netwerk24
Die wêreld van videospeletjies het twee kante
Deur Martie Retief Meiring 01 November 2018 00:01
Selfs minister Malusi Gigaba het nou uitgevind dat jy nie 'n visa nodig het om in die kuberruim te beland nie – of jy nou klere aan het of nie.
Narsiste, afloerders, spioene en regerings leef as't ware in hul eie en in ander mense se geheime. Ai, keiser Malusi, dat jou video nou so deur die kuberruim moet reis.
Ek ken darem 'n oupa wat op 'n heel ander manier die wondere van die videowêreld beleef het. Hy dog nog hy sit met sy slim kleinseun voor die rekenaarskerm, toe is hy woerts! agter die kind in 'n futuristiese helikopter.
Hul sending? Vang terroriste. Swoesj is hulle die ruimte in. Hulle draai knoppies, beplan, bekyk, beplan weer, en toe, eureka! Daar's die terroriste. Ta-ta-ta skiet die helikopter almal dood, behalwe een wat lelik lê en bloei.
Kleinboet swoesj weg. Oupa: "Maar jy kan mos nie die man net daar laat lê en bloei nie."
Oukei. Geen probleem nie. Die helikopter styg vinnig op, swoesj terug, die vlieënier ( kleinboet) spring uit, en sny die terroris met 'n groot mes keelaf. Klim terug in, styg op (dawerende elektroniese begeleiding) en swoesj terug basis toe. En daar land 'n effens oorblufte maar diep beïndrukte oupa terug in sy stoel.
Oupa se kind ís superslim – soos so baie van deesdae se tienerseuns. Ma en Pa kla hul kinders is videomal. Maar eintlik, en so sien Oupa dit ook, is hierdie videospelers oplossing-gedrewe. Hulle werk situasies uit. Kyk hoe om uit die verknorsing te kom. Hoe om te wen.
Binnekort gaan alle oupas se tienerkleinseuns wonderwerke uitrig met fisika. Hulle gaan goedjies ontwerp wat so klein is jy kan dit skaars sien, maar daardie dingetjies gaan jóú sien. 'n Nuwe Brave New World?
Maar waar is oupa se kleindogter dan? Sit sy in haar kamer en los gewigtige vrae op? Soek sy oplossings vir aardverwarming, vir renoster-bewaring, van hoe om 'n maaltyd in twee sekondes te berei?
Is sy besig om die miniaturisering van satelliete te beplan? Terwyl al die masjiene kleiner word, lyk dit op straat of net die meisies se jeans kleiner word. Grappie, maar dalk is daar 'n punt.
Is Wonder Woman genoeg om die tienermeisies voor te berei vir daardie dapper nuwe wêreld? Of word sy hoofsaaklik ingelig oor langer naels, langer hare, dikker wenkbroue en veral dikker lippe, asook hoe om 'n kêrel te soek – en hom dan te hou?
Het daardie spannetjie vroue wat uitdagings in die wetenskap, landbou en selfs oor die werkinge van die brein aanpak as tieners reeds begin oplossings soek?
Was hulle die soort wat ouma se vergrootglas gegaps het om klein insekte te bekyk? Het hulle huise uit karton probeer bou? Het hulle genoeg videospeletjies as tieners gekry om geheime te probeer oplos?